Grootste Afrikaanse Liedjie van Alle Tye: Hier is die top 25!Die top 25-liedjies in Maroela Media se Grootste Afrikaanse Liedjie van Alle Tye-veldtog is pas bekend gemaak. Sowat 60 000 individuele stemme is uitgebring in die eerste stemrondte, waartydens die publiek vir hul gunstelinge uit die top 50 kon stem. Klik hier om vir die top 25 liedjies te stem. Teken in met jou Facebook-rekening of e-posadres. Die 25 liedjies wat die meeste stemme gekry het, ingedeel in die vyf kategorieë, is soos volg: Tradisioneel: • Al lê die berge nog so blou • Die Stem • Ou ryperd • Oukraalliedjie • Suikerbossie Tydlose treffers: • Liefling • Kinders van die wind • Skipskop • Sproetjies • Sprokie vir ŉ stadskind Populêr: • Beautiful in Beaufort-Wes • De la Rey • Lisa se klavier • Pampoen • Stuur groete aan Mannetjies Roux Raserig: • Afrikaners is plesierig • Dis ŉ land • Ek skyn (heilig) • Hemel op die platteland • Klein tambotieboom Kinderliedjies: • Die lappop • Ek’s ŉ dapper muis • Heidi • Liewe Heksie • Trompie Die publiek kan nou kom stem vir hul gunstelingliedjies in elke kategorie. Uit dié stemme word ŉ wenner in elke kategorie aangewys, en die vyf kategoriewenners ding uiteindelik mee om die titel Die Grootste Afrikaanse Liedjie van Alle Tye te ontvang. Die liedjie wat dié titel ontvang, word op 26 Oktober vanjaar bekend gemaak. Die paneel beoordelaars, wat verskeie bekende name in die Afrikaanse musiek- en kultuurwêreld insluit, reken dié 25 liedjies is ŉ goeie, verteenwoordigende samestelling uit die aanvanklike byna 8 000 nominasies wat ontvang is. “Ek was veral verras oor Die Stem wat sy verskyning in die top 25 in ŉ kompetisie van hierdie aard gemaak het. Volksliedere is oor die algemeen goeie komposisies, en Die Stem is geen uitsondering nie. Dis asof die Afrikaanse publiek daarna gryp om te keer dat dit wegraak,” sê Johan van Rensburg, voorsitter van die paneel. “En ek is positief oor die toekoms van die Afrikaanse musiekbedryf as ek kyk na die mededingers in die populêre kategorie wat almal oorspronklike Afrikaanse komposisies is.” Tinus Esterhuizen, een van die ander paneellede, beaam dit. “Dit is verblydend dat daar in elke kategorie meestal plaaslike komposisies is,” sê hy. “Die vertaalde liedjies wat wel die top 25 gehaal het, is liedjies met goeie, oorspronklike Afrikaanse lirieke wat lankal deel van die Afrikaanse musiekskat geword het, en net so eie is aan ons kultuur soos die oorspronklik Afrikaanse komposisies op die lys.” “Vir my was een van die lekkerste verrassings die twee Koos du Plessis-liedjies wat die top 5 in die kategorie vir tydlose treffers gehaal het,” sê Anna-Retha Bouwer. “Koos du Plessis word duidelik deur die publiek gereken as een van die grootste liedjieskrywers in Afrikaans.” Die publiek kan van Saterdagaand, 14 September tot Sondag, 29 September om middernag stem vir hul gunstelingliedjie in elke kategorie. Sluit gerus ook aan by die Grootste Liedjie se Facebook-blad om op hoogte te bly met verwikkelinge in die veldtog. Een deelnemer aan die Grootste Afrikaanse Liedjie van Alle Tye-veldtog wen ook aan die einde van die veldtog ŉ vierdag-bootreis vir twee op die MSC Opera, saam met die span van kykNET se Jukebox-musiekprogram. Weeklikse pryse soos iPods, ATKV-vakansies, FAK-sangbundels, boeke, CD’s en wyn is ook op die spel. Vennote Die Grootste Afrikaanse Liedjie van Alle Tye-veldtog word aangebied deur Maroela Media. Vennote in die veldtog is kykNET en Virseker (hoofborge), Radio Pretoria, Groot FM, die ATKV, Jukebox, eNuus, AfriForum en die FAK.